Document ID: 32008D0823

KOMMISSIONENS AFGØRELSE
af 22. oktober 2008
om ændring af afgørelse 95/319/EF om oprettelse af et udvalg af arbejdstilsynschefer
(EØS-relevant tekst)
(2008/823/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab, og
ud fra følgende betragtninger:
(1)
Kommissionen har ved afgørelse 95/319/EF (1) oprettet et udvalg af arbejdstilsynschefer, i det følgende benævnt »udvalget«.
(2)
Med de seneste udvidelser af EU er udvalgets størrelse faktisk blevet fordoblet. Plenarmøderne omfatter nu 54 udvalgsmedlemmer. I tilfælde af nye udvidelser vil dette antal blive endnu større.
(3)
Antallet af medlemmer pr. medlemsstat bør nedsættes fra to til en for at sætte udvalget i stand til at udføre sine opgaver og give medlemmerne af udvalget mulighed for en praktisk interaktiv udveksling af erfaringer og synspunkter, hvilket ikke er muligt med et så stort udvalg. Medlemsstaterne bør kunne udpege en suppleant, der deltager i møderne, når det ordinære medlem ikke kan deltage.
(4)
For at sikre kvaliteten i udvalgets arbejde bør de foreslåede medlemmer være ledende repræsentanter for de nationale arbejdstilsyn med mandat til at udføre udvalgets opgaver.
(5)
Der bør fastsættes bestemmelser om, at ethvert ordinært medlem eller enhver suppleant kan lade sig ledsage af en ekspert på udvalgets møder. Af praktiske grunde i forbindelse med mødets tilrettelæggelse bør der gives meddelelse om en sådan eksperts tilstedeværelse mindst én måned inden det pågældende møde i udvalget.
(6)
For at lette arbejdsgruppernes aktiviteter bør der være mulighed for, at de har en ekspert fra et nationalt arbejdstilsyn som formand, selv om vedkommende ikke er medlem af udvalget.
(7)
Der bør være mulighed for, at særlige kategorier af observatører deltager i udvalgets møder.
(8)
Udvalget bør fastsætte sin forretningsorden, hvor de praktiske ordninger for udvalgets arbejde fastlægges.
(9)
Afgørelse 95/319/EF bør ændres i overensstemmelse hermed.
(10)
Nærværende afgørelse bør træde i kraft den 1. januar 2010, hvor en ny mandatperiode starter for udvalgets medlemmer -
TRUFFET FØLGENDE AFGØRELSE:
Artikel 1
I afgørelse 95/319/EF foretages følgende ændringer:
1)
Artikel 5 ændres således:
a)
Stk. 1 og 2 affattes således:
»1. Udvalget består af et ordinært medlem for hver medlemsstat.
Der kan udnævnes en suppleant for hvert ordinært medlem. Suppleanten deltager kun i udvalgets møder, når det ordinære medlem ikke er i stand til at deltage.
2. Ordinære medlemmer og suppleanter i udvalget udnævnes af Kommissionen efter indstilling fra medlemsstaten.
Når medlemsstaterne fremlægger navnene på deres kandidater for Kommissionen, sikrer de, at de pågældende er ledende repræsentanter for de nationale arbejdstilsyn med mandat til at udføre udvalgets opgaver.«
b)
Stk. 5 udgår.
2)
Artikel 8 affattes således:
»Artikel 8
1. Udvalget kan efter aftale med Kommissionens repræsentant indbyde enhver person, som har en særlig sagkundskab i forbindelse med et emne på dagsordenen, til at deltage i udvalgets arbejde.
2. Ethvert medlem eller enhver suppleant kan lade sig ledsage af en ekspert, forudsat at medlemmet fremsætter en begrundet anmodning til formanden senest en måned inden det pågældende udvalgsmøde.«
3)
Artikel 9, stk. 2, affattes således:
»2. Arbejdsgrupper skal have et medlem af udvalget eller en ekspert fra arbejdstilsynet i en medlemsstat som formand og skal bestå af medlemmer af udvalget og/eller eksperter, afhængigt af situationen. Arbejdsgrupperne aflægger rapport til udvalget på plenarmødet.«
4)
Følgende artikel 9a tilføjes:
»Artikel 9a
Hverken medlemmernes eller eksperternes arbejde i udvalget aflønnes.«
5)
I artikel 10 tilføjes følgende stk. 3:
»3. Følgende personer kan deltage i udvalgets møder som observatører:
a)
en repræsentant for arbejdstilsynet i hver EØS/EFTA-stat
b)
direktøren for Det Europæiske Arbejdsmiljøagentur
c)
en repræsentant for ILO.«
6)
Følgende artikel 11a tilføjes:
»Artikel 11a
Udvalget fastsætter sin forretningsorden, hvor de praktiske ordninger for udvalgets arbejde fastlægges, herunder indkaldelse af møder og oprettelse af arbejdsgrupper.«
7)
Artikel 12, stk. 2, affattes således:
»2. Kommissionen fremsender denne rapport til Rådet, Europa-Parlamentet, Det Europæiske Økonomiske og Sociale Udvalg og Det Rådgivende Udvalg for Sikkerhed, Hygiejne og Sundhedsbeskyttelse på Arbejdspladsen.«
Artikel 2
Denne afgørelse træder i kraft den 1. januar 2010.
Udfærdiget i Bruxelles, den 22. oktober 2008.

Labels: 10
0
9
15